Mann til sykehus etter flyulykke: Glasskuppel forsvant
Litt etter klokken halv tre fikk politiet en melding om en seilflyulykke i Elverum . Politiet forteller at piloten av et seilfly er på vei til Sykehuset i Hamar med ambulanse etter en flyulykke. – Skadeomfang er per nå at pilot har ett kutt i hodet og er bevisst. Under ferdsel i luften, løsnet glasskuppel som beskytter piloten. Piloten fikk noen kuttskader i denne sammenheng, skriver operasjonsleder Arne Norevik i Innlandet politidistrikt i en pressemelding. Piloten landet selv seilflyet på Starmoen flyplass i Elverum. Hva som er årsaken til ulykken er foreløpig uvisst. Havarikommisjonen for sivil luftfart er varslet om forholdet. Steinar Øksenholt, flyplassjef for Starmoen flyplass forteller at det er for tidlig å konkludere hva som har skjedd, men at kuttskadene trolig kommer fra pleksiglasset som kuppelen består av. – Da flyet landet var canopyen borte. Trolig har pleksiglasset knust og ført til pilotens kuttskader, sier Starmoen til VG. Øksenholt er også avdeling og fagsjef i seilflyseksjonen i Norges Luftsportforbund, og forteller at det er uvanlig at kuppelen forsvinner, og at de vil undersøke hva som kan ha skjedd. – Vi er selvfølgelig svært glade for at alt endte så bra det gjorde, sier flyplassjefen. Leder i Norsk Flytekniker Organisasjon, Andreas Sundt, forteller at glasskuppelen ikke er en del av flyets bærende struktur. – Det er ikke spesielt farlig om den åpnes, sier Sundt til VG.
En mann er fraktet til sykehuset med kutt i hodet, etter at glasskuppelen over cockpiten knuste og forsvant.